Brukte barnestol som barstol - måtte reddes av brannvesenet
Snakk om forviklinger: Disse lystige bildene av barnestolofferet og trebarnsmoren Serena Curtis (31) har vakt oppsikt i Storbritannia, og ble mandag publisert i storavisen The Sun. Sammen med venninnen Jade Dickerson hadde Serena feiret jentekveld i Oxford, mens barna var satt bort til nær familie.Utpå natten ville Serena teste hvordan det var å sitte i lillegutts barnestol, og fikk tredd kroppen sin inn i stolen. Da skjedde det: Stolen klappet sammen. Gladfulle Serena klarte ikke på noe vis å frigjøre seg fra stolen som hadde fanget henne i et grep det var umulig å komme ut av. Venninnen syntes det var så gøy at hun fanget hele hendelsen med sin mobiltelefon - innimellom hjelpeforsøkene.De to lattermilde venninnene kjempet mot stolen i en hel time, inkludert en røykepause for Serena - liggende på gulvet i stolens fangenskap - før de fant ut at de trengte profesjonell hjelp. Dermed ble telefonen brukt til å ringe brannvesenet med, og staute karer rykket ut - for deretter å rykke Serena ut av barnestolen. - Jeg er glad for at brannvesenet skjønte at det var en nødssituasjon. Jeg var litt flau da brannmennene kom, fordi jeg bare hadde morgenkåpe på meg. Jeg prøvde å gjemme ansiktet inne i stolen, sier den (etter hvert) frigjorte kvinnen - som innrømmer at hun og venninnen var i lystig stemning da hendelsen fant sted.
Stol aldri på en barnestol når du har satt til livs to flasker vin sammen med en venninne!